Man in hof ná hy glo polisiekaptein aanvalKarel Johannes Rossouw (Foto verskaf deur SAPD Limpopo) Karel Johannes Rossouw het Woensdag in die Polokwane-landdroshof verskyn op aanklag dat hy ŉ polisiekaptein vroeër die week aangeval het. Rossouw staan tereg op aanklag van poging tot moord, roof en crimen injuria nadat hy die 56-jarige polisiekaptein Maandag langs Mall of the North na bewering aangeval het, het brig. Motlafela Mojapelo, woordvoerder van die polisie in Limpopo, gesê. “Die kaptein is in ŉ ernstige maar stabiele toestand in ŉ hospitaal in Pretoria,” het hy bygevoeg. Mojapelo het verduidelik die voorval het plaasgevind toe die verdagte die kaptein na bewering ná ŉ argument aangerand het. “Die kaptein het om sy lewe geveg toe hy ná die voorval na ŉ hospitaal in Pretoria gevlieg is. Hy het verskeie tande verloor tydens die aanranding.” Dit is nog nie duidelik waaroor die twee mans baklei het nie. Die kaptein is nog nie in ŉ toestand om te kan praat nie. “Die verdagte het na bewering die polisiebeampte oorrompel, sy amptelike vuurwapen gegryp en gedreig om hom te skiet. ŉ Verbyganger kon die vuurwapen by die verdagte afneem, maar die verdagte het die polisiebeampte bly aanrand totdat hy sy bewussyn verloor het.” Die polisie is na die toneel ontbied en die man is in hegtenis geneem. Die polisie het die polisie-vuurwapen gevind. Rossouw bly in aanhouding tot 5 Januarie 2017 wanneer hy aansoek kan doen om borgtog.